VIII LISA

Maaelu areng (osutatud ühinemisakti artiklis 34)

I JAGU

AJUTISTE MAAELU ARENGU LISAMEETMETE KOHALDAMINE BULGAARIA JA RUMEENIA SUHTES

A. Toetus restruktureerimisel olevatele elatustaludele

1) Restruktureerimisel olevate elatustalude toetamine aitab saavutada järgmisi eesmärke:

a) kergendada maaelu üleminekuprobleeme ajal, mil Bulgaaria ja Rumeenia põllumajandussektor ja maapiirkondade majandus on ühtse turu konkurentsisurve all;

b) hõlbustada ja soodustada majanduslikult veel mitte elujõuliste talumajapidamiste restruktureerimist.

Käesoleva lisa kohaldamisel tähendab "elatustalu" talumajapidamist, mis toodab eelkõige oma tarbeks, turustades samas osa oma toodangust.

2) Et saada toetust, peab põllumajandustootja esitama äriplaani:

a) millest nähtub talumajapidamise tulevane majanduslik elujõulisus;

b) mis sisaldab andmeid vajalike investeeringute kohta;

c) mis kirjeldab vahe- ja lõppeesmärke vastaval perioodil.

3) Punktis 2 osutatud äriplaani järgimist kontrollitakse kolme aasta pärast. Kui äriplaanis seatud vahe-eesmärke ei ole kolme aasta järel toimuva kontrollimise ajaks saavutatud, lõpetatakse edasise toetuse andmine, kuid eelnevalt saadud toetust tagasi ei nõuta.

4) Toetust makstakse igal aastal kindlasummalise maksena I jaotise alajaotises G toodud maksimaalse lubatud summa ulatuses, kuid mitte kauem kui viis aastat.

B. Tootjarühmad

1) Kindlasummalist toetust antakse selliste tootjarühmade asutamise ja haldustegevuse hõlbustamiseks, kelle eesmärk on:

a) sellise rühma liikmeks oleva tootja tootmisprotsessi ja toodangu turunõuetega kohandamine;

b) kaupade ühine turule viimine, kaasa arvatud kauba müügiks ettevalmistamine, müügi tsentraliseerimine ja müük hulgiostjatele, ning

c) ühiseeskirjade väljatöötamine tootmisteabe kohta, esmajoones saagi koristamise ja kättesaadavuse kohta.

2) Toetust antakse ainult sellistele tootjarühmadele, keda Bulgaaria või Rumeenia pädevad asutused on ühinemiskuupäeva ja 31. detsembri 2009 vahelisel ajal ametlikult tunnustanud kas oma siseriikliku või ühenduse õiguse alusel.

3) Toetust antakse aastamaksetena esimese viie aasta jooksul pärast tootjarühma tunnustamist. See arvutatakse tootjarühma turustatud aastatoodangu alusel ning see ei tohi olla suurem kui:

a) 5 %, 5 %, 4 %, 3 % ja 2 % kuni 1000000 EURni ulatuvast toodangu väärtusest, mis turustati vastavalt esimesel, teisel, kolmandal, neljandal ja viiendal aastal, ning

b) 2,5 %, 2,5 %, 2,0 %, 1,5 % ja 1,5 % üle 1000000 EUR ulatuvast toodangu väärtusest, mis turustati vastavalt esimesel, teisel, kolmandal, neljandal ja viiendal aastal.

Ühelgi juhul ei ületa toetus I jaotise alajaotises G sätestatud lubatud maksimumsummasid.

C. Leader + tüüpi meetmed

1) Toetust võib anda meetmetele, mis on suunatud maakogukondade ettevalmistamiseks kohalike maaelu arengu strateegiate koostamiseks ja rakendamiseks.

Nende meetmete hulka kuuluvad eelkõige:

a) tehniline abi kohaliku piirkonna uuringutele ja piirkonna analüüs, võttes arvesse kohaliku elanikkonna soove;

b) elanikkonna informeerimine ja koolitus, et julgustada aktiivset osalemist arenguprotsessides;

c) kohalikku tasandit esindava arengupartnerluse rajamine;

d) integreeritud arengustrateegiate koostamine;

e) uuringute rahastamine ja toetustaotluste koostamine.

2) Toetust võib anda selliste territoriaalset maaelu arendamist käsitlevate integreeritud pilootstrateegiate vastuvõtmiseks, mille kohalikud tegevusgrupid on koostanud kooskõlas põhimõtetega, mis on sätestatud liikmesriikidele edastatud komisjoni 14. aprilli 2000. aasta teatise (maaelu arengut käsitleva ühenduse algatuse jaoks (Leader+) suuniste kehtestamise kohta) [1] punktides 12, 14 ja 36. Toetuse andmine on piiratud piirkondadega, kus on juba piisav haldussuutlikkus ja kohaliku maaelu arendamise laadsete lähenemisviiside kogemus.

3) Punktis 2 osutatud kohalikud tegevusgrupid võivad osaleda piirkondade- ja riikidevahelises koostöös vastavalt põhimõtetele, mis on ette nähtud punktis 2 osutatud komisjoni teatise punktides 15 — 18.

4) Bulgaariale ja Rumeeniale ning kohalikele tegevusgruppidele võimaldatakse juurdepääs punktis 2 osutatud komisjoni teatise punktis 23 nimetatud maapiirkondade vaatluskeskusele.

D. Talumajapidamiste nõuande- ja teabeleviteenused

Toetust antakse talumajapidamiste nõuande- ja teabeleviteenuste osutamiseks.

E. Täiendavad otsetoetused

1) Toetust võib anda põllumajandustootjatele, kellel on õigus taotleda täiendavat riiklikku otsetoetust või abi määruse (EÜ) nr 1782/2003 [2] artikli 143c alusel.

2) Põllumajandustootjale aastate 2007, 2008 ja 2009 kohta antav toetus ei tohi olla suurem kui erinevus alljärgnevate punktide vahel:

a) Bulgaarias või Rumeenias asjakohasel aastal kohaldatav otsetoetuste tase vastavalt määruse (EÜ) nr 1782/2003 artiklile 143a ning

b) 40 % otsetoetuste tasemest, mida asjakohasel aastal kohaldatakse 30. aprilli 2004. aasta koosseisuga ühenduses.

3) Ühenduse panus alajaotise E alusel Bulgaarias või Rumeenias aastate 2007, 2008 ja 2009 kohta antavas toetuses ei ületa 20 % tema vastavast aastaeraldisest. Bulgaaria või Rumeenia võivad otsustada selle 20 %-lise aastamäära asendada järgmiste määradega: 2007. aasta kohta 25 %, 2008. aasta kohta 20 % ja 2009. aasta kohta 15 %.

4) Alajaotise E alusel põllumajandustootjale antud toetust käsitletakse täiendava riikliku otsetoetuse või abina määruse (EÜ) nr 1782/2003 artikli 143c lõikes 2a osutatud maksimumtasemete kohaldamisel.

F. Tehniline abi

1) Toetust võib anda programmi ettevalmistamis-, järelevalve-, hindamis- ja kontrollimeetmeteks, mis on vajalikud maaelu arengu programmdokumentide rakendamiseks.

2) Punktis 1 nimetatud meetmed hõlmavad eelkõige järgmist:

a) uuringud;

b) partneritele, abisaajatele ja avalikkusele suunatud tehnilise abi meetmed, kogemuste ja teabevahetus;

c) juhtimiseks, järelevalveks ja hindamiseks kasutatavate arvutisüsteemide paigaldamine, kasutamine ja omavahel ühendamine;

d) hindamismeetodite täiendamine ja heade tavadega seotud teabe vahetus selles valdkonnas.

G. Bulgaaria ja Rumeenia suhtes kohaldatavate ajutiste maaelu arengu lisameetmetega seotud summade tabel

Meede | EUR | |

Elatustalud | 1000 | Talumajapidamise kohta aastas |

Tootjarühmad | 100000 | Esimesel aastal |

| 100000 | Teisel aastal |

| 80000 | Kolmandal aastal |

| 60000 | Neljandal aastal |

| 50000 | Viiendal aastal |

II JAGU

ERISÄTTED BULGAARIA JA RUMEENIA SUHTES KOHALDATAVATE INVESTEERINGUTOETUSTE KOHTA

1) Investeeringutoetust ühinemiskuupäeval jõus olevate maaelu arengut käsitlevate määruste alusel antakse talumajapidamistele, mille majanduslikku elujõulisust saab investeeringu realiseerimise lõpus näidata.

2) Toetuse kogusumma protsendina talumajapidamistesse tehtavate lubatavate investeeringute summast võib olla kuni 50 % ning ebasoodsamates piirkondades kuni 60 % või nii mitu protsenti, nagu on määratletud ühinemiskuupäeval jõus olevas asjakohases maaelu arengut käsitlevas määruses, olenevalt sellest, kumb on suurem. Kui investeeringuid teevad ühinemise kuupäeval kehtivas asjakohases maaelu arengut käsitlevas määruses määratletud noored põllumajandustootjad, võib toetuse ülempiiriks olla 55 % ning ebasoodsamates piirkondades 65 % või nii mitu protsenti, nagu on määratletud ühinemiskuupäeval jõus olevas asjakohases maaelu arengut käsitlevas määruses, olenevalt sellest, kumb on suurem.

3) Ühinemiskuupäeval jõus oleva asjakohase maaelu arengut käsitleva määruse alusel põllumajandustoodete töötlemise ja turustamise parandamiseks tehtavate investeeringute toetust antakse ettevõtetele, millele on antud keskkonna, hügieenitingimuste ja looma heaolu miinimumnõuete täitmiseks pärast ühinemist üleminekuperiood. Sellisel juhul täidab ettevõte asjakohased nõuded kindlaksmääratud üleminekuperioodi või investeeringuperioodi lõpuks, olenevalt sellest, kumb kuupäev on varasem.

III JAGU

ENNETÄHTAEGSELT PENSIONILE JÄÄMISE TOETUST KÄSITLEVATE ERISÄTETE KOHALDAMINE BULGAARIA SUHTES

1) Bulgaaria põllumajandustootjad, kellele on eraldatud piimakvoot, on kõlblikud saama ennetähtaegselt pensionile jäämise toetust, tingimusel et nad on talumajapidamise üleandmise ajal alla 70aastased.

2) Toetuse suurus sõltub ühinemiskuupäeval jõus olevas asjakohases maaelu arengut käsitlevas määruses kehtestatud maksimumsummadest ning see arvutatakse piimakvoodi suuruse ja talumajapidamise kogu põllumajandustegevuse alusel.

3) Talumajapidamise üleandjale eraldatud piimakvoodid suunatakse tagasi riiklikku piimakvoodi reservi ilma täiendava hüvitise maksmiseta.

IV JAGU

RAHANDUSALASTE ERISÄTETE KOHALDAMINE BULGAARIA JA RUMEENIA SUHTES AASTATEL 2007—2013

1) Ajavahemiku 2007—2013 programmide raames kõikide maaelu arengu meetmete jaoks Bulgaarias ja Rumeenias antavat ühenduse abi rakendatakse nõukogu 21. juuni 1999. aasta määruse (EÜ) nr 1260/1999, millega nähakse ette üldsätted struktuurifondide kohta [3] artiklites 31 ja 32 sätestatud põhimõtete alusel.

2) Eesmärgiga 1 hõlmatud valdkondades võib ühenduse rahaline toetus ulatuda kuni 85 %ni põllumajanduse keskkonnapoliitika ja looma heaolu meetmete puhul ja 80 %ni muude meetmete puhul või ühinemise kuupäeval kehtivas asjakohases maaelu arengut käsitlevas määruses määratletud protsendimäärani, olenevalt sellest, kumb on suurem.

[1] EÜT C 139, 18.5.2000, lk 5.

[2] Nõukogu 29. septembri 2003. aasta määrus (EÜ) 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001 (ELT L 270, 21.10.2003, lk 1). Määrust on kohandatud nõukogu otsusega 2004/281/EÜ (ELT L 93, 30.3.2004, lk 1) ning viimati muudetud määrusega (EÜ) nr 864/2004 (ELT L 161, 30.4.2004, lk 48).

[3] EÜT L 161, 26.6.1999, lk 1. Määrust on viimati muudetud 2003. aasta ühinemisaktiga (ELT L 236, 23.9.2003, lk 33).

--------------------------------------------------